ALEGERILE DIN MAREA BRITANIE 1997

I. Introducere

 


 De mai bine de 150 de ani, democraţia parlamentară britanică se fundamentează pe partide politice. De altfel, Marea Britanie a fosta ţara care a inventat - cel puţin în spaţiul european - instituţia partidelor politice. În plus, partidele britanice şi sistemul pe care ele îl formează şi-au dovedit din plin fiabilitatea şi caracterul democratic. Puterea politică a fost deţinută, alternativ, mai întîi de whigs şi tories, apoi de liberali şi conservatori şi, mai recent, de conservatori şi laburişti. Dincolo de schimbarea compoziţională a sistemului de partide înregistrată de-a lungul timpului, niciodată însă totală (conservatorii, fie în varianta lor modernă, fie în cea clasică, a grupării tory, n-au lipsit niciodată de pe scena politică a ţării), acesta s-a definit, de la începuturi şi pînă astăzi, ca un sistem bipartid. Chiar dacă astăzi bipartidismul britanic este imperfect, în sensul că se abate întrucîtva de la modelul clasic (în sensul că ponderea principalelor două partide s-a diminuat, spaţiul rămas liber fiind ocupat de un al treilea partid, a cărui greutate parlamentară este sensibil mai redusă, nu însă şi neglijabilă), ideea însăşi de bipartidism a apărut în cultura politică britanică (nu întîmplător, de altfel, bipartidismul “perfect” este supranumit de cercetători ŕ l’anglaise).

 
 O ipoteză explicativă lansată de unii cercetători în legătură cu bipartidismul britanic a vizat modul de scrutin. Marea Britanie a folosit de cînd practică alegeri scrutinul majoritar uninominal cu un singur tur, situaţie care nu putea să nu fie pusă în legătură genetică cu capacitatea autoreproductivă a sistemului de partide. Faptul că într-o circumscripţie electorală cîştigă candidatul care întruneşte cel mai mare număr de voturi, lucru care se întîmplă adesea cu majoritate simplă, are un efect descurajant, inhibitor faţă de tendinţa de proliferare a partidelor politice. Chiar dacă acest mod de scrutin pare injust în opinia unor analişti, pentru motivul că se poate cîştiga un loc de deputat şi cu o majoritate simplă de voturi, nu numai cu majoritatea absolută, scrutinul majoritar uninominal cu un singur tur are totuşi certe virtuţi. În primul rînd, aşa cum am văzut deja, el simplifică eşichierul politic, ceea ce nu poate fi decît salubru pentru clasa politică. Apoi, el asigură întotdeauna o majoritate parlamentară confortabilă pentru partidul cîştigător, astfel încît acesta îşi poate promova politicile cu un plus de eficacitate. El conferă deci o stabilitate guvernamentală net superioară tuturor celoralte sisteme electorale. În sfîrşit, scrutinul uninominal cu un singur tur asigură o mult mai bună relaţie între reprezentant şi reprezentaţi, în comparaţie cu scrutinul pe liste; din acest punct de vedere, el reuşeşte să promoveze mai bine valoarea personalităţii politice, partidele fiind interesate să aducă în competiţia electorală ceea ce au mai bun.

 
 Desigur, atuurile bipartidismului nu se pot explica doar prin acest factor tehnic care ţine de dreptul electoral. Indiscutabil că aici trebuie luaţi în calcul şi alţi factori, între care cel legat de cultura politică britanică nu are cum lipsi dacă vrem să avem o explicaţie viabilă. Nu este însă locul aici de a intra în amănuntele acestei explicaţii. 

 

Partidele politice în Marea Britanie - origini, evoluţii, structuri, doctrine politice

 


 Originile partidelor politice în Marea Britanie trebuie căutate, potrivit cercetătorilor, în descendenţa Glorioasei Revoluţii de la 1688, cînd gruparea parlamentară whig, reprezentînd interesele burgheziei aflate în ascensiune, reuşeşte să domine gruparea tory, reprezentînd pe marii proprietari de terenuri, nobilimea etc. Diferenţierea celor două grupări în interiorul parlamentului a fost un proces îndelungat, care s-a întins pe durata întregului secol al XVIII-lea. Cu toată această structurare a vieţii parlamentare britanice pe un model dual, apropiat în linii mari de modelul putere-opoziţie din zilele noastre, de partide politice în sens modern în Marea Britanie nu se poate vorbi decît în secolul următor. Pentru ca partidele politice să apară, trebuia să mai fie îndeplinită o condiţie, pe lîngă cea a existenţei instituţiei reprezentării- extinderea dreptului la vot. Partidele politice moderne nu sînt reductibile doar la spaţiul parlamentar, logica electorală impunîndu-le o complexă organizare trans-parlamentară. Momentul acesta în care partidele britanice devin relee între societate şi stat, între societatea civilă şi societatea politică, cînd dobîndesc existenţă şi în afara Parlamentului este legat de cea dintîi reformă electorală (First Reform Act) de la 1832, cînd corpul electoral a fost sensibil lărgit la aproape 7% din populaţia adultă britanică. Dacă pînă în acest moment este întrucîtva riscant - nu însă şi imposibil - de a vorbi de partide politice în sens modern în spaţiul britanic, după acest an ele devin o prezenţă evidentă, incontestabilă. Reformele electorale care au urmat - din 1867 (cînd corpul electoral este extins la aproximativ 16% din adulţi), 1884 (o altă lărgire a dreptului la vot, care atinge 28% din adulţi), 1918 (cînd votul a devenit, în sfîrşit, universal pentru toţi bărbaţii ce au împlinit 21 ani şi pentru toate femeile care au cel puţin 30 ani, ceea ce a echivalat cu o extindere a electoratului la 74% din populaţia adultă), dar şi cele mai apropiate de zilele noastre, din 1928 (cînd femeile obţin un tratament politic egal cu al bărbaţilor) sau din 1969 (cînd pe buletinele de vot se acceptă să fie trecut şi partidul căruia aparţine candidatul), dar şi din 1985 sau din 1989 - nu au făcut decît să consolideze locul şi rolul partidelor politice în societatea britanică.


 Primele partide britanice în sens modern, reprezentate de conservatori şi de liberali, au fost deci succesoarele grupărilor parlamentare din secolele XVII şi XVIII - whigs şi tories. Termenul conservator, cu conţinutul său politic de astăzi, a intrat în uz treptat după 1832, fiind aplicat succesorilor vechii partide tory, aflate în curs de modernizare, de transformare într-un partid modern; sinonimia celor doi termeni s-a păstrat pînă în zilele noastre, mass-mediile şi politologii folosind frecvent vocabula tory (etimologic, o poreclă, dar al cărei conţinut semantic originar s-a pierdut) în locul celei de conservator. Partidul Liberal s-a definitivat ca formaţiune politică modernă către mijlocul secolului trecut, descinzînd direct din vechea partidă whig.

 
 De altfel, în perioada de la mijlocul secolului trecut, atît liberalii cît şi conservatorii şi-au creat organizaţii la scară naţională. Organizaţia centrală a Partidului Liberal a fost înfiinţată în 1860, cînd cîţiva deputaţi liberali au constituit Asociaţia Liberală, în scopul de a încuraja înscrierea în partid şi lărgirea asociaţiilor locale de circumscripţii electorale. Următorii paşi au fost făcuţi după greaua înfrîngere a liberalilor în alegerile din 1874. În 1877, cu prilejul unei importante întruniri la Birmingham, a fost înfiinţată Federaţia Liberală Naţională, avînd misiunea de a forma peste tot asociaţii liberale de circumscripţie. Aceste asociaţii trimiteau cîte doi reprezentanţi la întrunirea anuală a consiliului Federaţiei, care avea să devină mai tîrziu conferinţa anuală a partidului.

 
 Partidul Conservator a fondat în 1867 Uniunea Naţională a Asociaţiilor Conservatoare. În acelaşi an, s-a produs a doua reformă electorală, care a extins şi mai mult dreptul la vot. Uniunea Naţională a devenit organizaţia centrală a conservatorilor, avînd funcţia de a spori sprijinul politic al partidului în afara parlamentului. După înfrîngerea partidului la alegerile generale din 1868, s-a format, sub conducerea lui Benjamin Disraeli, Biroul Central al Partidului Conservator, cu misiunea de a organiza asociaţiile de circumscripţie şi de a înregistra candidaţii pentru alegeri.

 
 Lărgirea dreptului la vot a determinat naşterea celui de-al treilea partid semnificativ pe eşichierul britanic. Apariţia unui nou segment electoral, muncitorii, ca şi dezvoltarea unei noi ideologii, cea a socialismului democratic, au făcut necesară o nouă formaţiune politică- Partidul Laburist. Trebuie subliniat că, dacă formaţiunile politice ale conservatorilor şi liberalilor apăruseră în interiorul parlamentului, Partidul Laburist îşi are rădăcinile în afara instituţiei reprezentative. 

  Un moment important pentru geneza a ceea ce va deveni, mai tîrziu, Partidul Laburist modern s-a petrecut destul de timpuriu, în 1884, odată cu apariţia Societăţii Fabienilor. Ideologia acestei organizaţii lua în calcul trei forţe pentru a-şi impune ideile socialiste democratice- timpul, care însemna că socialismul va veni gradual; educaţia, menită să convingă elitele şi poporul asupra superiorităţii socialismului; acţiunea politică, concepută în contextul instituţiilor democratice şi parlamentare. Se impunea, potrivit fabienilor, un partid socialist, cu o doctrină adecvată societăţii democratice. Calea revoluţionară sau calea forţei erau excluse din concepţia fabienilor. În plus, multe principii socialiste erau în mod clar inspirate din Biblie. Socialismul britanic s-a definit deci de la început ca împărtăşind valorile morale, umaniste, egalitare; demnitatea umană şi libertatea trebuiau să înlocuiască profitul şi egoismul care caracterizau, după ei, societatea burgheză. În numele acestor valori, fabienii s-au pronunţat pentru socializarea mijloacelor de producţie, împotriva liberei întreprinderi, pentru control de stat, pentru largi măsuri de bunăstare socială, menite să aducă egalitatea în societate. În acelaşi timp, paradoxal întrucîtva, socialismul profesat de fabieni era considerat ca fiind individualist. 

  Un Partid Independent Laburist a fost format în 1893 la Bradford. După o întîlnire cu sindicatele în 1900, a fost creat Comitetul de Reprezentare Laburist, cu scopul de a coordona strategiile labursite în vederea accederii în parlament. La începutul secolului nostru, în 1901, fabienii şi liderii principalelor sindicate britanice au format Partidul Laburist. La alegerile din 1906, laburiştii obţin peste 300.000 voturi şi 29 locuri în Camera Comunelor. Cu aceste alegeri, ascensiunea laburistă este declanşată. Au fost stabilite apoi comitete locale la nivel de circumscripţie electorală, deşi nu se practica înscrierea individuală în partid. Comitetul era constituit în întregime din organizaţii - în general, sindicale - afiliate. În 1918, intelectualii fabieni oferă Partidului Laburist o platformă electorală definitivă; valorile umaniste la care aspirau laburiştii urmau să fie atinse “pe baza proprietăţii comune asupra mijloacelor de producţie şi a celui mai bun sistem de administrare populară şi de control vizînd fiecare industrie şi fiecare serviciu”. Această prevedere programatică a fost introdusă şi în statutele partidului, în faimoasa clauză a IV-a. Ea nu a avut însă niciodată un caracter imperativ şi/sau nedemocratic, deşi guvernările laburiste postbelice au căutat într-o oarecare măsură să o împlinească, procedînd la multiple naţionalizări. Clauza a IV-a va fi însă abolită mult mai tîrziu, la iniţiativa lui Tony Blair, în 1996. 

 
 În perioada interbelică, locul Partidului Liberal, ca principal adversar al Partidului Conservator, a fost luat treptat de Partidul Laburist. Primul guvern laburist s-a format în 1924, dar el nu a rezistat decît zece luni, pentru că nu dispunea de necesara majoritate parlamentară. Între 1929 şi 1931, laburiştii s-au aflat din nou la guvernare, dar tot în condiţiile unui sprijin parlamentar precar. 

 
 Afirmarea deplină a Partidului Laburist are loc imediat după încheierea celui de-al doilea război mondial, începînd cu victoria, absolut spectaculoasă, de la alegerile din 1945. Din acest an şi pînă astăzi s-au succedat opt guverne conservatoare şi şapte guverne laburiste. Partidul Liberal a cunoscut în aceeaşi perioadă (din 1945 şi pînă în 1988, cînd Partidul Liberal se uneşte cu Partidul Social-Democrat) un declin masiv faţă de perioada lui de glorie, nereuşind să aibă mai mult de 19 deputaţi în Camera Comunelor.

 
 Partidul Liberal-Democrat, succesorul actual al Partidului Liberal, promite o performanţă parlamentară mai bună- dacă în 1991 dispunea de 21 de deputaţi, astăzi el dispune de 46 mandate în Camera Comunelor, şi se bucură de un sprijin de aproximativ 17% din populaţia electorală. Istoria liberal-democraţilor antedatează însă momentul apariţiei partidului lor, martie 1988, tatonările acestei formule politice meritînd o succintă trecere în revistă a evenimentelor mai semnificative.

 
 Pentru a înţelege emergenţa Partidului Liberal-Democrat, trebuie să luăm în calcul şi cealaltă forţă politică constitutivă a acestuia- formaţiunea social-democraţilor. Aceasta a fost înfiinţat în 1981, cînd un număr de deputaţi şi de foşti miniştri s-au desprins de formaţiunile lor, Partidul Laburist şi Partidul Conservator, şi au format Partidul Social-Democrat (SDP). La data constituirii, SDP avea 14 deputaţi, 13 provenind dintre laburişti, iar unul dintre conservatori. Aceştia au constituit nucleul Consiliului Social-Democrat, care şi-a asumat misiunea de a-i reuni “pe toţi aceia care erau ataşaţi valorilor social-democraţiei”. În 1982, SDP avea deja 29 de deputaţi. În 1981, SDP a format o alianţă electorală cu Partidul Liberal. La alegerile din 1983 şi din 1987, cele două partide aliate au venit cu un program comun. Candidaţii lor s-au prezentat ca fiind ai alianţei, dar ei urmau, în ipoteza că erau aleşi în Camera Comunelor, să-şi exercite mandatul în cadrul partidelor cărora le aparţineau. Spre deosebire de Partidul Liberal, care pînă atunci îşi restrînsese numărul candidaturilor, Alianţa a intrat în competiţie pentru toate cele 633 de locuri din Anglia, Scoţia şi Ţara Galilor. La alegerile din 1987, această coaliţie a obţinut 22 de locuri în Camera Comunelor, 17 revenindu-le liberalilor şi 5 social-democraţilor. În urma negocierilor care au urmat între cele două partide, s-a desprins o viziune politică nouă, comună amîndurora, ceea ce a dus în martie 1988 la formarea unei noi formaţiuni politice- Partidul Liberal-Democrat. În 1991, liberal-democraţii aveau 21 deputaţi în Camera Comunelor, 17 dintre aceştia fiind foşti liberali, iar 2 foşti social-democraţi, celilalţi 2 fiind pur şi simplu liberal-democraţi.

  Se cuvine totuşi notat că, după constituirea Partidului Liberal-Democrat, un grup separat al Partidului Social-Democrat a continuat să existe de sine stătător. Acesta era format din social-democraţii care s-au opus unificării cu liberalii. Grupul a fost reprezentat de 3 deputaţi, care au continuat să se declare ca fiind social-democraţi chiar şi după ce partidul a hotărît, în iunie 1990, că nu mai are sprijinul electoral necesar pentru a exista la nivel naţional şi, în consecinţă, trebuie să se autodizolve.

  Toate aceste trei partide care definesc, în linii mari, viaţa politică britanică din zilele noastre, Partidul Conservator, Partidul Laburist şi Partidul Liberal-Democrat, acţionează, potrivit tradiţiei, numai în Anglia, Ţara Galilor şi Scoţia. Ele nu sînt organizate în Irlanda de Nord şi nu au participat la alegeri în această regiune. Toate partidele politice care acţionează în Irlanda de Nord au baze strict locale. Deputaţii nord-irlandezi trimişi la Westminster - numărul acestora ajungînd la 17 în 1979 - provin din 5 partide locale, printre acestea cele mai importante fiind Partidul Unionist din Ulster (Ulster Unionist Party), în general cu 9 deputaţi, şi, începînd cu acest an, Sinn Fein, aripa politică a Armatei Republicane Irlandeze (IRA), care a reuşit să-şi impună 2 reprezentanţi în Camera Comunelor. Totuşi, de curînd, un număr de asociaţii conservatoare de circumscripţie s-au afiliat Uniunii Naţionale Conservatoare şi pot participa la alegeri în Irlanda de Nord. 

 
 Astăzi, în parlament sînt reprezentate, pe lîngă aceste partide, şi alte formaţiuni politice regionale, cu ponderi oarecum comparabile cu cele deţinute de partidele nord-irlandeze. Este vorba de partidele naţionaliste din Scoţia şi Ţara Galilor. Partidul Naţional Scoţian (SNP) are totuşi un trecut considerabil, fiind fondat în 1934 de către susţinătorii ideii de autoguvernare pentru Scoţia, primul mandat parlamentar fiind cucerit în 1945, cu prilejul unor alegeri parţiale. O istorie asemănătoare are şi Partidul Naţionalist Galez (Plaid Cymru), care a reuşit să-şi mărească numărul aderenţilor în anii ’60. Fondat în 1925, Plaid Cymru a reuşit să obţină primul mandat parlamentar la alegerile parţiale din 1966. Prezenţa sa parlamentară a avut totuşi sincope; bunăoară, deşi a intrat în competiţie pentru toate cele 36 de mandate ale Ţării Galilor la alegerile generale din 1970, formaţiunea politică naţionalistă galeză nu a reuşit să obţină nici un loc în Camera Comunelor. Prima performanţă electorală notabilă a acestuia s-a produs în 1974, cînd a izbutit să obţină 3 mandate parlamentare. În acelaşi an, Partidul Naţional Scoţian reuşea şi el un record de reprezentare parlamentară, cucerind 11 locuri în Camera Comunelor. Totuşi, în 1974, ambele partide au pierdut aceste cîştiguri- SNP şi Paid Cymru au reuşit să obţină doar cîte 2 mandate parlamentare fiecare.

 
 Dacă geografia electorală a partidelor nord-irlandeze, scoţiene şi galeze este evidentă, prin caracterul local al acestora, electoratul primelor trei partide britanice ca importanţă parlamentară cunoaşte şi el anumite stratificări geografice. Bunăoară, conservatorii îşi obţin de regulă mandatele parlamentare în sudul Angliei, cu excepţia centrului Londrei, în timp ce laburiştii au cel mai mare sprijin electoral în nordul Angliei şi în Scoţia. Liber-democraţii, în schimb, sînt în general votaţi în mod uniform în toată ţara.

 
 Cît priveşte organizarea celor trei mari partide, deşi aceasta diferă de la caz la caz, există, totuşi, cîteva elemente comune laburiştilor, conservatorilor şi liberal-democraţilor. În primul rînd, toate trei au acelaşi principiu de organizare teritorială, în sensul că unitatea lor organizatorică o constituie asociaţia de circumscripţie electorală. Mai multe asemenea asociaţii sînt de obicei legate între ele într-o structură zonală- federaţia regională. O altă trăsătură comună celor trei partide o reprezintă organizaţia naţională, a cărei funcţie principală este aceea de a organiza conferinţa anuală naţională; aceasta instituie de regulă un canal de comunicare între conducătorii parlamentari ai partidului şi suporterii săi din teritoriu. Trebuie totuşi precizat că importanţa acestei conferinţe anuale nu este aceeaşi în toate cele trei partide. O altă caracteristică organizaţională truvabilă în toate cele trei partide o constituie biroul central; acesta este cartierul general al partidului respectiv, în care lucrează oameni specializaţi şi care asigură legătura între partid şi reprezentanţii săi parlamentari. Funcţia de preşedinte al partidului este comună, de asemenea, tuturor partidelor, inclusiv - şi mai ales - în sensul prerogativelor de conducere. În sfîrşit, toate cele trei partide sînt organizate, în cadrul parlamentului, în grupuri parlamentare; acestea au lideri, selectaţi din rîndurile parlamentarilor respectivi, atribuţiile lor fiind acelea de a informa ceilalţi deputaţi despre şedinţele şi dezbaterile parlamentare şi de a menţine coeziunea partidului, prin mobilizarea deputaţilor la şedinţele importante şi la exprimarea votului în conformitate cu vederile partidului respectiv; de asemenea, ei trebuie să transmită liderilor partidului opiniile deputaţilor. Liderii grupurilor parlamentare, de la putere şi de la opoziţie, se întîlnesc adesea pentru a discuta diverse aranjamente sau pentru a negocia anumite politici ale guvernului. La aceste întîlniri, liderii grupurilor sînt asistaţi de 12 adjuncţi, cărora apoi le revine sarcina de a comunica fiecărui deputat în parte deciziile luate şi de a transmite liderului grupului opiniile lor.

 
 Grupul parlamentar conservator cuprinde deputaţii conservatori din Camera Comunelor. Cînd se află la putere, miniştrii conservatori iau parte la şedinţe pe baza invitaţiei grupului, nu în virtutea unui drept. Cînd partidul se află în opoziţie, toţi deputaţii conservatori din Cameră pot lua parte la şedinţe. Liderul numeşte o comisie consultativă, separată, care activează ca un “cabinet din umbră” (shadow cabinet) al Partidului Conservator.

 
 În ceea ce priveşte grupul parlamentar laburist, acesta cuprinde parlamentarii laburişti din ambele camere. Cînd Partidul Laburist se află la guvernare, el instituie o comisie laburistă, formată paritar din parlamentari şi din reprezentanţi ai executivului; aceasta se comportă ca un canal de comunicare între guvern şi sprijinitorii săi laburişti din cele două camere. Cînd laburiştii se află în opoziţie, grupul lor parlamentar se află sub conducerea unei comisii parlamentare alese, care are rolul unui “cabinet din umbră”.

 
 Democraţia parlamentară britanică se bazează deci pe două partide extrem de puternice, bine organizate, capabile în orice moment să formeze şi să susţină un guvern solid şi stabil. Opoziţia ştie că într-o zi va ajunge la guvernare, şi, în consecinţă, se pregăteşte pentru aceasta tot timpul, fără a se precipita, cu răbdare, pentru că are conştiinţa că alternanţa este ineluctabilă; la fel, partidul aflat la putere ştie că va sosi un moment în care va trebui să treacă în opoziţie, ceea ce-l face prudent şi responsabil în actele sale politice. 

  

II. Alegerile generale de la 1 mai 1997

18 ani de guvernare conservatoare

  
 Alegerile de la 1 mai 1997 s-au desfăşurat după 18 ani de neîntreruptă guvernare conservatoare. Cînd, în urma alegerilor din 1979, Partidul Conservator vine la putere, prin guvernul Thatcher, Marea Britanie se afla într-una din cele mai grave crize economice şi morale pe care le-a cunoscut de-a lungul istoriei. Guvernările laburiste anterioare procedaseră, începînd cu 1945, la nenumărate naţionalizări, în sectoare-cheie ale economiei, la costisitoare politici sociale, bazate pe redistribuirea veniturilor, dar şi la acordarea de subvenţii la produse de primă necesitate. Pe de altă parte, sindicatele se bucurau de largi libertăţi, jucînd un rol adesea decisiv în relaţia cu guvernul. Toate acestea paralizaseră iniţiativa şi competiţia economică, inovaţia şi riscul şi, în plus, secătuiseră resursele. Economia britanică se blocase, iar sindicatele revendicau avantajele de care se bucuraseră pînă atunci. În faţa ruinei, nemaiexistînd resurse pentru politicile welfare, sindicatele recurgeau la greve incontinente, care, prin forţa lucrurilor, adînceau şi mai mult criza.

 
 În faţa acestei situaţii, guvernul Thatcher a optat pentru un program net liberal, abandonînd politicile neo-social-democrate devenite cumva tradiţionale pentru guvernările conservatoare. Noul program a constat, în principal, în privatizarea masivă a sectoarelor economice etatizate de laburişti după anul 1946- transporturile aeriene, construcţiile de nave, industria de automobile, minele, electricitatea, gazul etc. Se urmărea în felul acesta refacerea echilibrelor economice, prin jocul cererii şi al ofertei, regula fundamentală a economiei de piaţă. Sindicatelor, care prin ofensiva lor revendicativă puteau împiedica acest proces de asanare economică, le era rezervat un rol sensibil diminuat, ceea ce le-a determinat la greve ample. Guvernul a rezistat valului de greve, întins pe cîteva luni, ale constructorilor de nave, ale minerilor, ale camionagiilor. Mai mult, conservatorii au recurs la îngrădirea unora din excesivele libertăţi de care se bucurau sindicatele (bunăoară, o organizaţie sindicală putea declanşa greve de solidaritate sau de sprijin pentru o altă organizaţie sindicală, drept pe care guvernul conservator l-a anulat din raţiuni evidente). După o scurtă perioadă de austeritate şi de declin al nivelului de trai, în care preţurile şi şomajul au crescut, economia şi-a recăpătat echilibrul funcţional, rezultatele pozitive scontate ale acestor politici ultra-liberale văzîndu-se împlinite. “Mentalitatea de asistaţi” pe care o căpătaseră britanicii a cedat în faţa spiritului întreprinzător al economiei libere de piaţă.

 
 Guvernul John Major care a urmat nu a făcut decît să continue politicile declanşate de Margaret Thatcher în 1979. Politicile conservatoare thatcheriste se dovedesc viabile şi pentru guvernul Major, acesta reuşind să soluţionaze prompt problemele, adeseori dificile, cu care s-a confruntat economia britanică. Economia britanică izbuteşte astfel să iasă rapid din recesiunea de la începutul anilor ‘90. Inflaţia este menţinută la un nivel extrem de redus. Rata şomajului în Marea Britanie este cea mai mică între ţările care compun Uniunea Europeană. Într-un cuvînt, guvernarea conservatoare s-a asociat profund cu prosperitatea economică. 

Replica laburistă

 
 Pe un asemenea bilanţ al guvernării conservatoare, posibilitatea schimbării politice pare - cel puţin, din punct de vedere teoretic - a avea şanse insignifiante. {i totuşi, 18 ani de guvernare sînt în sine o perioadă îndeajuns de lungă pentru ca imaginea publică a partidului aflat la putere să sufere eroziuni dintre cele mai dezagreabile. Simptomatice au fost, în acest sens, alegerile din 9 aprilie 1992, care, în ciuda victoriei conservatoare, anunţau totuşi scăderea de popularitate a partidului. Conservatorii au cîştigat atunci doar 51% (336 de mandate) din locurile din Camera Comunelor, iar laburiştii 41,1% (271 mandate). Mai mult, dezerţiunile din tabăra parlamentară tory desfăşuarate pe durata mandatului au făcut ca, spre sfîrşitul acestuia, conservatorii să nu mai aibă majoritatea absolută în cameră. 

 
 De altfel, luptele intestine din cadrul Partidului Conservator, care n-au încetat nici măcar în timpul campaniei electorale, s-au dovedit, după opinia analiştilor politici, extrem de dăunătoare pentru imaginea tories-lor. Acelaşi efect distructiv l-au avut, fireşte, şi scandalurile de corupţie în care au fost implicaţi unii conservatori. Dacă adugăm şi modul inacceptabil în care guvernul Major a tratat “criza vacii nebune”, insatisfacţiile în raport cu Partidul Conservator par să capete noi proporţii. În plus, euroscepticismul tory a luat adesea forma euro-fobiei în discursurile publice ale multor conservatori; bunăoară, John Major a rostit un discurs, chiar în preziua alegerilor, extrem de naţionalist şi anti-european, avertizînd electoratul că o victorie a laburiştilor ar duce la dezintegrarea Marii Britanii şi la transferul deciziei de la Westminster la Bruxelles, avertisment perceput de mulţi britanici, chiar eurosceptici, ca lipsit de fair play. Cei 18 ani de guvernare conservatoare însemnau, deci, şi un întreg bilanţ al erorilor, nu numai al reuşitelor, primele, ca de obicei, avînd întîietate înaintea mediilor şi a liderilor de opinie. Aşa se explică de ce The Financial Times, cel mai important ziar pentru lumea afacerilor, a atacat în timpul campaniei electorale guvernul conservator, susţinînd deschis pe laburişti; din punctul de vedere al acestui influent ziar britanic, relaţiile dintre Marea Britanie şi Uniunea Europeană s-au răcit sub guvernul Major, ceea ce va duce la o izolare a ţării de continent şi la consecinţe economice negative.


 Cu toate acestea, laburiştii nu puteau miza doar pe eroziunea imaginii conservatoare cauzată de factorul timp, ei urmînd să persevereze într-o poziţie de expectaţie. Pentru a face victoria laburistă cît mai sigură, nu numai posibilă, partidul avea nevoie de o reformare profundă, atît din punct de vedere doctrinal cît şi din punct de vedere strategic, prin care să se elibereze de dogme şi de utopie. Momentul în care se declanşează această reformă este legat de venirea la conducerea Partidului Laburist, în urmă cu 3 ani, a lui Tony Blair, pe atunci un tînăr om politic (41 ani) cvasi-necunoscut. El a reuşit, în răstimpul dintre momentul alegerii sale ca preşedinte al Partidului Laburist şi momentul alegerilor generale de la 1 mai 1997, să impună o nouă imagine laburistă.

 
 Mai întîi el a renunţat la radicalitatea dogmatică laburistă tradiţională, adoptînd o flexibiliate ideologică inedită, ce amintea în multe privinţe de conservatori. De altfel, percepţia potrivit căreia Noul Partid Laburist (New Labour Party), adică Partidul Laburist reformat de Tony Blair, ar fi împrumutat multe din arsenalul doctrinal, programatic şi tehnic al Partidului Conservator este larg răspîndită. Iată, de pildă, ce declara înaintea alegerilor unul din intelectualii tories, John Biffen, fost ministru conservator- “Partidul Laburist s-a schimbat, este adevărat. Dar politica economică pe care şi-o propune şi politica noastră (a Partidului Conservator - n.m.) seamănă ca două picături de apă. Astăzi, Tony Blair conduce un partid neothatcherian.” 

 
 Chiar dacă o asemenea opinie şarjează unele tendinţe ale New Labour-ului din raţiuni politice, ea nu este totuşi departe de adevăr. Într-adevăr, promisiunile economice ale noilor laburişti au fost extrem de reţinute, de prudente, de pragmatice. New Labour, a afirmat de mai multe ori cu francheţe Tony Blair, “nu conţine nici o formulă magică sau promisiuni deşarte”. Noii laburişti s-au angajat într-un fel să prezerve, cel puţin pentru un timp, modelul economic thatcherist, promiţînd că nu vor recurge la reforme economice în primii doi ani de guvernare. În consecinţă, au precizat ei, într-o primă perioadă nu se va pune problema ridicării taxelor sau a instituirii salariului minim pe economie, şi nici aceea a aderării la Carta socială europeană sau la Uniunea Europeană Monetară. Tony Blair a promis că va menţine sub control deficitul bugetar şi inflaţia după modelul conservator. Angajamentul laburiştilor de a prelungi îngheţarea salariilor funcţionarilor hotărîtă de conservatori, de a nu modifica timp de cinci ani baremul impozitelor (nici în sensul de a-l mări, nici în cel de a-l coborî), de a nu schimba timp de doi ani cheltuielile publice, aşa cum au fost ele decise de guvernul Major, se plasează în mod evident în direcţia păstrării reformelor thatcheriste. Mai mult, Tony Blair a declarat că nu va modifica reformele Doamnei de Fier privind sindicatele, în sensul că va păstra suprimarea monopolului sindical, ca şi interzicerea grevelor de susţinere şi a pichetelor de grevă. Similitudini există şi în privinţa euroscepticismului, chiar dacă cel al conservatorilor pare mai apăsat; oricum, laburiştii lui Tony Blair împărtăşesc aceleaşi rezerve faţă de, bunăoară, moneda unică europeană. 

  Cuvintele liderului laburist sînt edificatoare- partidul său “va schimba lucrurile care au nevoie să fie schimbate în societatea britanică”, păstrîndu-le, se înţelege, pe celelalte. Noului laburism îi repugnă - ca să folosim din nou cuvintele liderului său - tot ce ţine de domeniul “dogmelor, al doctrinelor rigide şi al trecutului”. “New Labour este un partid al ideilor şi al idealurilor, nu al unei ideologii învechite. Contează doar ceea ce dă rezultate”, a subliniat liderul laburist.

 
 Care sînt lucrurile care trebuie schimbate, în opinia noilor laburişti? În ce domenii trebuie intervenit? Priorităţile laburiste vizează în primul rînd învăţămîntul şi sănătatea. În domeniul educaţiei, partidul lui Tony Blair consideră că Marea Britanie a rămas în urmă. Sînt necesare, a spus liderul laburist, “şcoli pentru toţi copii, nu numai pentru unii”. Se impune, aşadar, o reformare a învăţămîntului, pentru aceasta fiind imperios să se suplimenteze bugetul pentru educaţie. Este de asemenea necesară sporirea cheluielilor pentru sănătate publică, paralel cu eliminarea gestiunii autonome a centrelor de sănătate. Programările la internarea în spitale, care presupun în momentul de faţă o lungă aşteptare din partea bolnavilor, ceea ce este nefast pentru cei în stare critică, vor deveni mai operative. Noii laburişti vor, deci, pentru a-i folosi din nou cuvintele lui Tony Blair, “un serviciu de sănătate publică reconstruit, pentru a redeveni o mîndrie naţională”.

 
 Partid al politicilor de welfare, noii laburişti nu puteau evita problema şomajului. În acest sens ei au lansat un amplu program de creare de locuri de muncă. Într-un viitor mai îndepărtat, ei au anunţat că vor introduce un impozit suplimentar asupra serviciilor particulare, ceea ce va permite ca aproximativ 250.000 de tineri să-şi găsească de lucru. Se va crea, deci, în timp, un nou buget pentru reorientarea profesională a tinerilor şomeri. De altfel, pentru a-şi convinge compatrioţii să voteze Partidul Laburist, Tony Blair a publicat cu puţin timp înaintea alegerilor un program minimal, redactat manu propria, compus din 10 puncte, în care singura concesie făcută stîngii tradiţionale constă în programul de locuri de muncă pentru tinerii căsătoriţi, care ar urma să fie finanţat printr-o taxă excepţională asupra serviciilor publice private. Tot într-o perspectivă mai îndepărtată, laburiştii preconizează ca firmele care vor angaja şomeri să fie scutite de unele obligaţii fiscale. 

 
 Noul Partid Laburist militează pentru măsuri ferme în domeniul combaterii criminalităţii. Law and order, o lozincă de sorginte mai degrabă conservatoare, a fost însuşită de noii laburişti. De altfel, declarîndu-şi respectul pentru “valorile moralităţii şi ale familiei”, ei au creat încă un punct de joncţiune cu rivalii lor conservatori. Acestea sînt motivele care l-au determinat pe Tony Blair să declare că partidul său, în ipoteza că va ajunge la guvernare, va fi “dur cu crima şi mai dur încă cu criminalii”. Pentru aceasta, va fi necesară o suplimentare a numărului de poliţişti care patrulează pe străzi. Dar laburiştii au anunţat că vor modifica legea penală şi de procedură penală, bunăoară, ei vor să criminalizeze portul armelor albe şi să introducă o procedură de urgenţă pentru judecarea tinerilor recidivişti.

 
 Partidul lui Tony Blair s-a declarat ca fiind susţinătorul unor ample reforme în domeniul apărării conţinutul acestor preconizate reforme nu este încă precizat. Noii laburişti au reclamat totodată şi necesitatea unor schimbări în domeniul politicii externe, dar, la fel, nu au oferit amănunte, dimpotrivă, ei au părut să se apropie pe durata campaniei electorale de poziţia conservatorilor în privinţa relaţiilor Marii Britanii cu Uniunea Europeană; rezervele lor faţă de aderarea ţării la moneda unică europeană în 1999 sînt în linii mari comparabile cu rezervele conservatorilor (care apreciază că renunţarea la lira sterlină ar echivala cu pierderea unui important simbol naţional).

 
 Noii laburişti au promis reforme mai consistente în domeniul constituţional. Ei s-au declarat în favoarea unei declanşări rapide a procesului de acordare a autonomiei Ţării Galilor şi Scoţiei, acceptînd în acest sens ideea crearii unor parlamente locale care să legifereze mai ales în domeniul educaţiei şi al sănătăţii. În acest scop, ei preconizează mai întîi referendumuri în cele două provincii, în scopul obţinerii acordului populaţiei. Noii laburişti se pronunţă, de altminteri, pentru descentralizarea puterii politice (putere centralizată de guvernările conservatoare) în acest sens, ei preconizează să reînfiinţeze postul de primar al Londrei. Rămînînd în acelaşi domeniu al reformelor constituţionale, Partidul Laburist şi-a declarat acordul cu ideea elimnării dreptului la moştenire a locurilor din Camera Lorzilor, drept considerat nedemocratic. În sfîrşit, noii laburişti au declarat că doresc să studieze, pe termen mai lung, posibilitatea de a introduce scrutinul proporţional în locul actualului şi tradiţionalului sistem majoritar uninominal cu un singur tur, liderul lor, Tony Blair, nu s-a arătat însă un entuziat al acestei schimbări, dimpotrivă, el personal a părut să manifeste rezerve serioase în raport cu această propunere.


 
Tony Blair a schimbat în mare măsură limbajul laburist, discursul său încercînd astfel să capete o mai mare adresabilitate socială. Este semnificativ în acest sens că el a evitat sistematic să folosească termenul de “socialism”, altădată îndrăgit de colegii săi laburişti, preferîndu-l acestuia pe cel de “modern”. Mai toţi analiştii politici au relevat că, încă de la ascensiunea sa la vîrful partidului, Tony Blair şi-a manifestat deschis preferinţele pentru o politcă pragmatică, opusă angajamentelor anterioare ale laburiştilor, refuzînd deschis “utopia socialistă”. Aşa se face că, în octombie 1996, cu ocazia conferinţei de la Blackpool, noii laburişti au abolit unul din textele lor fundamentale, celebra clauză a IV-a, cea care prevedea socializarea - într-un viitor, adevărat, indefinit - a mijloacelor de producţie, clauză înscrisă pe coperta carnetului fiecărui militant laburist. Importanţa acestei abrogări este, neîndoielnic, istorică. Edward Mortimer, cel mai influent editorialist de la The Financial Times, aprecia că această “decizie (este) tot atît de importantă pentru laburişti precum repudierea oficială a marxismului de către Partidul Social-Democrat German la congresul de la Bad Godesberg”. În acelaşi context profund înnoitor trebuie apreciată şi reducerea spectaculoasă a ponderii Confederaţiei Sindicatelor (TUC) în desemnarea candidaţilor partidului la alegeri. {i pentru a elimina orice confuzie cu vechiul Partid Laburist, pentru a da o formă nouă unui conţinut nou, New labour-ul a adoptat încă o culoare (violetul, semnificînd pasiunea) ca simbol al său, pe lîngă cea tradiţională (roşul).

 
 Ar fi nedrept totuşi să se creadă că noii laburişti sînt doar o formaţiune pragmatică, complet dezideologizată, că au abandonat total vechile lor valori de stînga- egalitate, justiţie socială, internaţionalism etc. Ei au avansat, din punct de vedere doctrinal, o sintagmă nouă, cea de “societate de parteneriat” (stakenholding society), ca loc geometric de reaşezare a valorilor social-laburiste britanice. Conceptul a fost lansat de William Hutton, redactor la The Observer, noii laburişti însuşindu-şi-l cu promptitudine. Sintagma, în opinia partidului lui Tony Blair, cuprinde ideea unui nou contract social cu comunitatea reconciliată. Implicit, prin acest concept, noii laburişti vor să depăşească într-un fel tradiţionalul clivaj stînga-dreapta sau, cel puţin, să-şi poziţioneze partidul într-un mod mai constructiv, mai puţin adversativ pe eşichierul politic britanic. Ideea, reiterată deseori înaintea alegerilor, a unei “Mari Britanii noi” se spijină pe acest concept. Potrivit lui Tony Blair, partidul său va “construi o singură ţară, o singură naţiune, o societate în care nimeni nu va fi exclus”. “Societatea de parteneriat”, menită să jaloneze construcţia unei “noi Mari Britanii”, este în acelaşi timp şi o soluţie alternativă - en trompe l’oeil, remarcă unii analişti - la ultraliberalismul thatcherist. 

  În aceeaşi perspectivă de înnoire doctrinară este şi conceptul de “bunăstare generală prin muncă” (welfare to work) promovat de New Labour. Securitatea socială tradiţională, care stimula involuntar excluderea socială, este astfel corijată, noii laburişti anunţînd că nu vor încuraja pasivitatea asistaţilor social, pentru că “nu e bine nici pentru ei şi nici pentru contribuabili”.

  Această îmbinare dinamică de tactici thatcherist-conservatoare şi de redefiniri doctrinare a constituit replica laburistă la guvernul Major nu numai pe durata campaniei electorale, ci şi înainte de aceasta. Conservatorii păreau astfel multor britanici ca un partid care nu-şi poate depăşi rigidităţile, care, într-un cuvînt, a pierdut contactul cu realitatea. În schimb, noii laburişti, se înfăţişeau alegătorilor ca o alternativă “moderată şi rezonabilă”, după cum aprecia Tony Blair însuşi. 

 

Rezultatele alegerilor de la 1 mai 1997

  La urne s-au prezentat 44.000.000 de alegători, număr care reprezintă 71,3% din populaţia electorală a Marii Britanii (recordul participării la alegeri, 77,7% din totalul alegătorilor înscrişi pe liste, s-a înregistrat la alegerile precedente, din 1992). Pentru cele 659 de locuri în Camera Comunelor au fost înscrişi pe buletinele de vot 3.700 de candidaţi (cu 700 mai mulţi decît în 1992), ceea ce înseamnă aproape 6 candidaţi pentru un loc parlamentar. După numărarea tuturor voturilor exprimate, situaţia adjudecării mandatelor parlamentare prezintă o victorie laburistă de proporţii nemaiîntîlnite în istoria britanică a consultărilor electorale (a se vedea tabelul 1). 

Tabelul 1

	PARTIDELE
	NR. DE MANDATE PARLAMENTARE
	NR. DE VOTURI

	POLITICE
	absolut
	%
	%

	Partidul Laburist
	419
	63,6
	43,17

	Partidul Conservator
	165
	25
	30,6

	Partidul Liberal-Democrat
	46
	7
	16,71

	Partidele naţionaliste din Scoţia, Ţara Galilor şi Irlanda de Nord
	29
	4,4
	9,52

	TOTAL
	659
	100,0
	100,0


 


 Aceste rezultate n-au surpins deloc, întrucît sondajele de opinie le-au prefigurat cu destulă exactitate. Sondajele MORI, Gallup sau NOP au creat un orizont de aşteptare perfect compatibil cu rezultatele electorale, chiar dacă de-a lungul celor cinci săpămîni premergătoare alegerilor s-a putut observa o dinamică descendentă a popularităţii laburiştilor şi o dinamică ascendentă a popularităţii liberal-democraţilor, conservatorii fiind mai degrabă constanţi; astfel, înaintea alegerilor cu mai bine de o lună, pentru laburişti păreau să se îndrepte peste 50% din voturi, în vreme ce pentru liberal-democraţi păreau să voteze doar aproximativ 5% din alegători mutaţiile înregistrate de-a lungul campaniei electorale s-au petrecut, deci, în principal între aceste două formaţiuni politice, Partidul Conservator părînd “condamnat” dinainte la cele aproximativ 31% din voturi obţinute.


 După cum se poate vedea din tabelul 1, victoria Partidului Laburist, exprimată în mandate electorale, este pur şi simplu copleşitoare- aproape 2/3 din totalul deputaţilor din Camera Comunelor sînt laburişti. Se cuvine însă totodată remarcat că, din perspectiva voturilor obţinute, victoria electorală a New Labour-ului, deşi reală, nu mai este atît de categorică, laburiştii obţinînd doar o majoritate simplă de sufragii, mai mult, conservatorii sînt depăşiţi de laburişti, din acest punct de vedere, cu mai puţin de 13 procente. Marea diferenţă între numărul de mandate de deputaţi laburişti şi numărul de deputaţi conservatori, primul fiind aproape triplu în comparaţie cu al doilea, provine, desigur, din pricina sistemului electoral- scrutinul majoritar uninominal cu un singur tur. Din cauza acestuia, conservatorii şi, mai ales, liberal-democraţii sînt sub-reprezentaţi în Camera Comunelor în raport cu voturile obţinute. Cu toate acestea, situaţia celor două partide este, din punctul de vedere al palmaresului electoral, diferită- conservatorii au cel mai mic număr de deputaţi în Camera Comunelor din ultimii 90 ani şi cele mai puţine voturi de la 1832 încoace, în timp ce liberal-democraţii (pe care-i puteam socoti ca urmaşi ai clasicului Partid Liberal) obţin cea mai bună reprezentare parlamentară din ultimii aproape 70 ani (mai precis, din 1929) şi un număr de voturi absolut onorabil; cum îmbunătăţirea performanţei electorale era sesizabilă şi la ediţia trecută a alegerilor generale, rezultatul actual pare să sugereze o tendinţă de resurecţie a liberalismului britanic.

 
 De altfel, aceste alegeri au adus mai multe recoduri în istoria electorală britanică, recorduri pe care David Smith le-a sintetizat în The Sunday Times din 4 mai 1997. Le reproducem mai jos-

· cea mai mare majoritate laburistă din toate timpurile; 

· cel mai mare număr de mandate obţinut de o formaţiune politică în Marea Britanie din 1935 încoace; 

· au fost alese în Camera Comunelor cel mai mare număr de femei deputat din întreaga istorie a acestei instanţe parlamentare- 119 (dublu în raport cu alegerile din 1992); de notat că din acest total al femeilor din Camera Comunelor, nu mai puţin de 101 sînt laburiste, ceea ce constituie încă un record absolut; 

· Partidul Conservator a obţinut cele mai puţine voturi din 1832 încoace (atunci, la alegerile care s-au desfăşurat imediat după Reforma Act, conservatorii au cucerit doar 29,4% din voturi; după aceea, cel mai scăzut scor electoral al lor a fost cel din 1974- 35,8%); 

· Partidul Conservator, cu cei 165 de deputaţi ai săi, are cea mai redusă reprezentare parlamentară din 1906, cînd avusese doar 157 de deputaţi (însă, atenţie, cu 43,6% din voturi), faţă de 400 ai Partidului Liberal; 

· este pentru prima oară cînd conservatorii n-au cîştigat nici un mandat de deputat în Scoţia; această provincie nu a fost niciodată un fief pentru tories, dar ei reuşeau de fiecare dată să obţină victoria în cîteva circumscripţii electorale scoţiene; 

· este pentru a doua oară (s-a mai întîmplat în 1906) cînd conservatorii nu obţin nici un loc în Ţara Galilor; 

· nu mai puţin de 7 miniştri conservatori, ceea ce constituie un nou record, n-au reuşit să-şi recîştige locurile în Camera Comunelor (vechiul record - datînd din 1945 - aparţinea tot conservatorilor, şi era de 5); printre cei care au eşuat se numără fruntaşi ai partidului, precum Malcolm Rifkind şi Michael Portillo, ministrul de externe şi, respectiv, al apărării în guvernul Major (primul ministru a fost reales, în circumscripţia Huntington); 

· primul musulman ales în Camera Comunelor (este vorba de laburistul Mohammed Sarwar); 

· primul deputat handicapat motor (laburista Ann Begg); 

· primul deputat care se declară public homosexual (laburistul Ben Bradshow).

 
 Recordurile nu se opresc doar la aceste aspecte. Mark Henderson, editorialist al prestigiosului The Times, sesiza şi alte performanţe unice ale partidului condus de Tony Blair. “Noul Partid Laburist - scria el imediat după alegeri - este, din punct de vedere social, cea mai diversificată forţă parlamentară, cu femei alcătuind aproape un sfert din totalul membrilor parlamentului, cu mai mulţi negrii şi asiatici aleşi decît înainte, cu un contingent de tineret care nu are precedent în acest secol.”

 
 Alt jurnalist, Andrew Pierce, de la acelaşi The Times, releva un alt lucru unic, chiar dacă este plasat marginal în raport cu principalii vectori politici din Marea Britanie- Sinn Fein cîştigă două locuri în Camera Comunelor şi, prin aceasta, cum spune ziaristul menţionat, “un loc pe harta politică” a ţării. Este cel mai bun rezultat electoral al Sinn Fein-ului în cei 40 de ani de existenţă. Gerry Adams şi Martin McGuinness, strategii mişcării republicane irlandeze, sînt cei doi care au cîştigat bătălia electorală şi au acum locuri rezervate în Camera Comunelor (nu este limpede, pînă în acest moment, dacă ei şi-au ocupat sau nu fotoliile parlamentare din Westminster). Gerry Adams, preşedintele Sinn Fein, l-a învins pe Joe Hendron, candidat din partea laburiştilor şi a social-democraţilor, într-o circumscripţie din Belfast, cu o majoritate de 7900 de voturi.


 Toate acestea îl fac pe David Smith să scrie- “În economie, recordurile vin pe un val lung - un ciclu se repetă o dată la 40-50 de ani. Se pare că şi în politică există un echivalent. La fiecare 40-50 ani se produc nişte alegeri generale în care recodurile cad şi se produc seisme în politica britanică. Cele trei alegeri bulversante din sec. XX au fost în 1906, cînd are loc ascensiunea liberalilor, în 1945, cînd laburiştii obţin prima lor victorie imediat după război, şi în 1997, cînd are loc ascensiunea laburiştilor lui Blair”. 

  
 Acest tip de percepţie şi de valorizare a evenimentului electoral de la 1 mai 1997 este destul de răspîndit în mediile intelectuale britanice. Ideea că s-a încheiat o eră şi că începe o alta pare să caracterizeze atitudinea intelectuală britanică faţă de aceste alegeri (A.A. Gill îşi intitulează un articol de analiză, apărut în The Sunday Times, “Faţă în faţă cu sfîrşitul unei ere”, ceea ce este îndeajuns de sugestiv). Rămîne însă de văzut dacă un asemenea orizont de aşteptare este corect. Căci elementele de continuitate în politica britanică par să prevaleze asupra celor de discontinuitate sau de ruptură, în ciuda covîrşitoarei majorităţi laburiste; “noii laburişti” seamănă prea puţin cu cei de dinaintea anului 1979 şi îndeajuns de mult cu conservatorii thatcherişti pentru ca expectaţiile de mai sus să nu fie luate ad litteram. 

 
 Dincolo însă de disputa legată de sensul acestor alegeri, care se va developa deplin mai tîrziu, este important să desluşim cauzele care au stat la baza victoriei laburiste. Acestea sînt reductibile grosso modo la doi factori de ordin general. Unul din aceştia este exterior laburismului şi, întro măsură însemnată, independent de acesta- lunga perioadă de guvernare conservatoare, care a pregătit prin ea însăşi alternanţa laburistă. Am analizat acest factor în capitolul anterior. Celălalt este, de bună seamă, interior laburismului, ţinînd de reformele ideologice, strategice, tactice, programatice, comunicaţionale ale partidului întreprinse de la venirea în fruntea sa a lui Tony Blair. În acest sens, se cuvine notat că nu charisma liderului laburist trebuie luată în calcul (dacă există, aceasta este reductibilă la dinamismul şi şarmul tinereţii, la o personalitate mai puţin convenţională, în vizibil contrast cu personalitatea tory, ceea ce, fără îndoială, nu poate fi suficient pentru a învinge într-o democraţie atît de rodată cum e cea britanică), ci capacitatea sa de a reforma în mod real, şi în cîteva privinţe chiar din temelii, Partidul Laburist, într-un moment în care era în mod acut nevoie de aşa ceva. Din acest punct de vedere, Tony Blair este deopotrivă un efect şi o cauză, în sensul că New Labour-ul său nu a fost cîtuşi de puţin o reuşită voluntaristă, ci soluţia de care laburismul britanic avea imperioasă nevoie (bunăoară, dacă Partidul Social-Democrat din Germania renunţase demult la sacrosancta - ideologic - soluţie a naţionalizărilor, aşa cum de altfel avea să facă ceva mai tîrziu şi Partidul Socialist Francez, Partidul Laburist întîrziase mult la împăcarea cu ideea privatizărilor). “Blairismul”, deci, cum a numit presa franceză fenomenul de resurecţie a laburismului britanic (a se vedea, de pildă, articolul lui Jean-Gabriel Fredenet intitulat “Le travaillisme bien temperé de Tony Blair”, apărut în Le Nouvel Observateur, nr. 1893, 19-23 aprilie 1993), este răspunsul adaptativ al Partidului Laburist la contextul politic britanic.

 
 Că este vorba de o adaptare, se poate proba şi din felul în care au votat diversele categorii sociale, prin comparaţie cu modul în care votaseră la alegerile generale anterioare. Cîştigurile şi pierderile principalelor trei partide din Marea Britanie în raport cu categoriile sociale sînt cum nu se poate mai revelatoare. Situaţia aceasta se poate vedea din tabelul 2.

Tabelul 2

Votul în 1997 al principalelor categorii sociale, % (în paranteze schimbarea faţă de 1992)

	CATEGORII DE ALEGATORI
	CONSERVATORI
	LABURISTI
	LIBERAL-DEMOCRAŢI

	Toţi alegătorii britanici
	31 (-12)
	44 (+9)
	17 (-1)

	Bărbaţii
	31 (-8)
	44 (+6) 
	17 (-1)

	Femeile
	32 (-11)
	44 (+11)
	17 (-1)

	Primii votanţi
	19 (-16)
	57 (+17)
	18 (-3)

	Vîrsta 18-29 ani
	22 (-18)
	57 (+19)
	17 (0)

	Vîrsta 30-44 ani
	26 (-11)
	49 (+12)
	17 (-3)

	Vîrsta 45-64 ani
	33 (-9)
	43 (+9)
	18 (-2)

	Vîrsta de peste 65 ani
	44 (-3)
	34 (-2)
	16 (+2)

	Proprietarii de case
	35 (-12)
	41 (+11)
	17 (-3)

	Chiriaşii municipali
	13 (-6)
	65 (+1)
	15 (+5)

	Membrii de sindicat
	18 (-9)
	57 (+7)
	20 (+2)


Sursa- The Sunday Times, nr. 9010, 4 May 1997

 


 Ce se poate observa din acest tabel, mai întîi, este că, în linii mari, acolo unde au pierdut conservatorii au cîştigat laburiştii. Se poate apoi sesiza că, din punctul de vedere al vîrstei, această mobilitate este extrem de puternică la tinerii de sub 29 ani (16-19%), însemnată la vîrstele deplinei maturităţi, şi că ea diminuează treptat odată cu înaintarea în vîrstă, categoria celor cu vîrste mai mari de 65 ani caracterizîndu-se prin cea mai redusă rată de schimbare a opţiunii politice (2-3%). Categoria proprietarilor de case şi cea a membrilor de sindicat au cunoscut de asemenea amplitudini însemnate (12, respectiv 9%) în schimbarea votului, în ciuda faptului că opţiunile acestora erau tradiţional puternic structurate pe partide, în funcţie, evident, de congruenţa de interese (pentru conservatori votau tradiţional proprietarii de locuinţe, iar pentru laburişti - membrii de sindicat); asemenea mutaţii, ample, arată limpede că în politică nimic nu este stabilit pentru totdeauna, că puterea de convingere şi de seducţie a unui partid poate învinge rezistenţa interesului personal imediat. 

 
 Geografia electorală oferă şi ea interesante stratificări. În Scoţia şi în Ţara Galilor, laburiştii au cîştigat în general în jur de jumătate din voturi, în timp ce conservatorii n-au depăşit 18-19 procente din sufragii; în Scoţia, tories s-au clasat, din perspectiva numărului de voturi, pe locul al treilea, înainte plasîndu-se Partidul Naţional Scoţian (locul 2) şi Partidul Laburist (locul 1). În centrul Londrei (Greater London), laburiştii au obţinut încă şi mai multe voturi, aproximativ 60%, ceea ce înseamnă practic dublul voturilor exprimate în favoarea conservatorilor. Tories n-au reuşit să cîştige nici în multe circumscripţii din sud-vestul Angliei (South West), regiune în care s-a impus, în schimb, Partidul Liberal-Democrat ca principală formaţiune politică, cu aproximativ 1/3 din voturi. 

 
 Se poate deduce, aşadar, că laburiştii au cîştigat alegerile nu atît mizînd pe înclinaţia, la urma urmei firească, a electoratului britanic de a alege schimbarea politică după aproape două decenii de continuitate, ci, mai ales, pe propriul lor efort de a convinge pe alegători că merită victoria. Reforma ideologică a New Labour-ului, constînd în principal în abandonarea proiectului politic al naţionalizărilor şi într-un nou raport cu sindicatele, a căpătat şi mai mult credit electoral atunci cînd alegătorii au văzut că noua echipă laburistă este alăcuită în general din tineri şi că ea reprezintă medii sociale dintre cele mai diverse, pînă acum sub-reprezentate parlamentar. Noii laburişti au convins că reprezintă mai fidel realitatea socială britanică şi interesele britanicilor.

Noul guvern laburist

 
 A doua zi după alegeri, John Major s-a prezentat la Palatul Buckingham pentru a-şi prezenta demisia reginei Elisabeta a II-a a Marii Britanii. În aceeaşi zi, după doar o oră, în faţa reginei s-a prezentat Tony Blair, pentru a fi învestit oficial cu misiunea de a forma noul cabinet. Imediat după aceea, a fost dată publicităţii lista noului guvern laburist. Iată care sînt deţinătorii principalelor portofolii-

· Tony Blair - primul ministru; 

· John Prescott - adjunctul primului ministru, ministrul transporturilor, mediului şi regiunilor; 

· Gordon Brown - ministrul economiei şi al finanţelor; 

· Robin Cook - secretarul Foreign Office-ului (ministrul de externe); 

· Jack Straw - ministrul de interne; 

· David Blunkett - ministrul educaţiei şi al muncii; 

· Lordul Alexander Irvine of Lairg - lordul cancelar (ministrul justiţiei); 

· George Robertson - ministrul apărării; 

· Frank Dobson - ministrul sănătăţii; 

· Gaving Strong - secretarul de stat al transporturilor; 

· Harriet Harman - ministrul afacerilor sociale; 

· Frank Field - secretarul de stat al afacerilor sociale; 

· Jack Cunningham - secretarul de stat al agriculturii; 

· Alistair Darling - secretarul de stat al trezoreriei; 

· Marjorie Mo’Mowlan - ministrul pentru Irlanda de Nord; 

· Donald Dewar - ministrul pentru Scoţia; 

· Ron Davies - ministrul pentru Ţara Galilor; 

· Chris Smith - ministrul patrimoniului (al culturii şi al sporturilor); 

· Ann Taylor - ministrul pentru relaţiile cu Camera Comunelor; 

· Lord Richard of Ammanford - ministrul pentru relaţiile cu Camera Lorzilor; 

· David Clark - cancelarul Ducelui de Lancaster (administratorul bunurilor regale).

 
 Acest cabinet este în consens cu ceea ce au oferit laburiştii, din punctul de vedere al echipei, în alegeri. În consecinţă, şi el cuprinde cîteva recorduri interesante şi semnificative pentru politica laburistă. Dintre acestea se cuvine să menţionăm recordul deţinut de Tony Blair însuşi, care este cel mai tînăr premier britanic din 1812 încoace, sau de David Blunkett, primul nevăzător care devine ministru într-un cabinet britanic, performanţe menite să probeze ineditul politicii duse de New Labour.

 
 Dincolo însă de aceste aspecte, pitoreşti, dar nu nesemnficative, se cuvine să prezentăm politica pe care va încerca să o ducă guvernul Blair. Un prim indiciu asupra acesteia îl oferă conţinutul proiectelor de lege pe care cabinetul le-a pregătit deja pentru a fi înaintate parlamentului. Există deja un pachet format din peste douăzeci de proiecte de lege, care au fost menţionate în discursul tronului rostit de regina Elisabeta a II-a (discurs care, potrivit tradiţiei, este conceput de premier), şi care urmează să fie adoptate în următorii doi ani. Acestea vizează domeniile anunţate în campania electorală ca prioritare pentru laburişti- educaţia, descentralizarea Scoţiei şi a Ţării Galilor, lupta împotriva criminalităţii, securitatea socială (salariul minim, combaterea şomajului etc.), sănătatea publică, finanţarea partidelor politice etc.

 
 În domeniul educaţiei, care ocupă primul loc în cadrul priorităţilor laburiste, s-au anunţat deja două proiecte de lege. Unul din acestea vizează reducerea numărului de elevi din clasele primare, pentru a se asigura astfel o mai bună calitate a învăţămîntului pentru toţi copiii. Celălalt proiect are în vedere reformarea profundă a modului de finanţare a învăţămîntului preşcolar, în prezent greoi şi inechitabil.

 
 Guvernul Blair sprijină de asemenea proiectele de acordare a unei autonomii sporite Scoţiei şi Ţării Galilor, considerîndu-le urgente. Un proiect de lege vizează organizarea promiselor referendumuri pentru toamna acestui an în cele două provincii, prin care populaţia din aceste regiuni urmează sa-şi exprime atitudinea faţă de înfiinţarea unui parlament la Edinburgh şi a unei adunări la Cardiff. Un proiect asemănător, vizînd tot organizarea unui referendum, se adresează londonezilor, care vor fi consultaţi în privinţa oportunităţii reînfiinţării unei primării a Capitalei; Londra este condusă actualmente descentralizat, de către consiliile districtuale, ceea ce este apreciat că împiedică dezvoltarea unui concept unitar de administrare şi devoltare urbană.

 
 Măsurile de combatere a criminalităţii constituie şi ele întîietăţi ale politicii laburiste. Se preconizează astfel nu numai nu numai eficientizarea acţiunilor poliţiei şi justiţiei, prin mărirea numărului de poliţişti care supraveghează străzile sau prin inspecţii în închisori, ci şi revizuiri ale legilor penale şi de procedură penală. Se are în vedere, bunăoară, în proiectele de lege anunţate, instituirea unei proceduri judiciare de urgenţă în cazul recidiviştilor, interzicerea circulaţiei pe timpul nopţii pentru minori sau criminalizarea unor fapte care nu erau pînă acum incriminate de legea penală (cum ar fi, de pildă, “hărţuirea pe motive rasiale” sau portul de arme albe). 

 
 Printre proiectele de lege welfare pe un loc prioritar se situează cea referitoare la instituirea unui salariu minim garantat. Acesta ar urma să fie mai întîi calculat de o comisie independentă, după care parlamentul să-şi dea acordul. În aceeaşi ordine de idei, s-a definitivat proiectul unei legi avînd ca obiect finanţarea reorientării profesionale a tinerilor şomeri, proiect care vizează mai ales întreprinderile private. (Cum se preconizează şi modificarea bugetului pentru anul în curs, s-a conturat deja temerea că s-ar putea insitui noi taxe.)

 
 Cît priveşte sănătatea publică, proiectele laburiste nu aduc atingere autonomiei spitalelor, aşa cum laburiştii lăsau să se înţeleagă mai înainte, în timpul campaniei electorale. Se prevede totuşi ca spitalele să nu poată acţiona ca societăţi individuale.

 
 Pentru a îmbunătăţii moralitatea vieţii politice, laburiştii consideră ca fiind necesară reglementarea finanţării partidelor politce. În acest scop, ei au în vedere interzicerea donaţiilor din străinătate şi publicarea tuturor contribuţiilor financiare mai mari de 5000 lire sterline (8000 $). Asemenea măsuri incomodează în mod vizibil pe conservatori, care au refuzatale de la 1 mai 1997

